కొనసాగిన మార్కెట్ల పతనొం కొనసాగుతున్న ఎఫ్‌ఐఐల ప్రభావం
- సెన్సెక్స్‌ 118 పాయింట్లు నష్టం
ముంబయి : భూసమీకరణ బిల్లు అంశంలో ప్రతిపక్షాలదే పై చెయ్యిగా ఉందన్న సంకేతాలకు తోడు విదేశీ మదుపర్ల లాభాలపై పన్ను చెల్లింపుపై కొనసాగుతున్న ఊహాగానాలు మార్కెట్లను తీవ్ర ఒత్తిడికి గురి చేశాయి. మరోవైపు యూరోజోన్‌, వాల్‌స్ట్రీట్‌ పరిణామాలు ప్రపంచ మార్కెట్లను నిరాశకు గురి చేశాయి. ఈ పరిణామాల నేపధ్యంలో వరుసగా మూడో సెషన్‌లోనూ దేశీయ స్టాక్‌ మార్కెట్లు నష్టాలకు గురై ఆరున్నర మాసాల కనిష్టానికి దిగజారాయి. గురువారం బిఎస్‌ఇ సెన్సెక్స్‌ 118.26 పాయింట్లు లేదా 0.44 శాతం దిగజారి 26,599 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 39.7 పాయింట్లు లేదా 0.49 శాతం తగ్గి 8,057.30 వద్ద నమోదయ్యింది. సెన్సెక్స్‌ ఇంట్రా ట్రేడింగ్‌లో 26,423.99-26,850 మధ్య ఊగిసలాడింది. గతేడాది అక్టోబర్‌ 21న సెన్సెక్స్‌ ఈ స్థాయిలో చోటు చేసుకుంది.
           బిఎస్‌ఇలో రంగాల వారిగా బ్యాంకింగ్‌ సూచీ అత్యధికంగా 2.33 శాతం విలువ కోల్పోయింది. ఇదేక్రమంలో రియాల్టీ 2.2 శాతం, మౌలిక వసతులు 2.18 శాతం, కన్సూమర్‌ డ్యూరెబుల్స్‌ 2.01 శాతం చొప్పున తగ్గాయి. మరోవైపు ఐటి సూచీ 1.63 శాతం, టెక్‌ 1.31 శాతం, ఎఫ్‌ఎంసిజి 0.41 శాతం చొప్పున నష్టాల పాలయ్యాయి. సెన్సెక్స్‌లో టిసిఎస్‌ 3.27 శాతం, బజాజ్‌ ఆటో 2.51 శాతం, కోల్‌ ఇండియా 2.21 శాతం, ఐటిసి 1.51 శాతం, హీరో మోటో కార్ప్‌ 1.21 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి.
               మరోవైపు యాక్సిస్‌ బ్యాంకు 2.95 శాతం, ఒఎన్‌జిసి 2.94 శాతం, మారుతి సుజుకి 2.52 శాతం, హిందాల్కో 2.47 శాతం, ఐసిఐసిఐ బ్యాంకు 2.44 శాతం చొప్పున అధిక నష్టాలు చవి చూశాయి. బుధవారం విదేశీ సంస్థాగత మదుపర్లు రూ.1,699 కోట్ల (265.80 మిలియన్‌ డాలర్లు) ఈక్విటీలను విక్రయించారు.
                   ఇంతక్రితం సెషన్‌లో 360.88 మిలియన్‌ డాలర్ల ఈక్విటీలను తరలించుకుపోయారు. ఈ ఏడాది మార్చి నుంచి ఇప్పటి వరకు దేశీయ స్టాక్‌ మార్కెట్లు 12 శాతం వరకు పడిపోయాయి. కేవలం క్రితం 14 సెషన్లలోనే 2 బిలియన్‌ డాలర్లు (సుమారు రూ.12600 కోట్లు) షేర్లు విక్రయాలకు గురి అయ్యాయి. సెన్సెక్స్‌ గత మూడు వారాల్లో సుమారు 2500 పాయింట్ల నష్టాలను చవి చూసింది.
మీ స్నేహితులకు రికమెండ్ చెయ్యండి